Document ID: 32009R1092

ΚΑΝΟΝΙΣΜΌΣ (ΕΚ) αριθ. 1092/2009 ΤΗΣ ΕΠΙΤΡΟΠΉΣ
της 13ης Νοεμβρίου 2009
για τον καθορισμό ενιαίου ποσοστού αποδοχής των ποσών που κοινοποιούν τα κράτη μέλη στην Επιτροπή όσον αφορά τις αιτήσεις για την πριμοδότηση εκρίζωσης για την αμπελουργική περίοδο 2009/10
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (1), και ιδίως το άρθρο 85ιθ παράγραφος 4, σε συνδυασμό με το άρθρο 4,
Εκτιμώντας τα ακόλουθα:
(1)
Τα ποσά των επιλέξιμων αιτήσεων που κοινοποιήθηκαν από τα κράτη μέλη στην Επιτροπή μέχρι τις 15 Οκτωβρίου 2009 σύμφωνα με το άρθρο 85ιθ παράγραφος 2 του κανονισμού (ΕΚ) αριθ. 1234/2007 υπερβαίνουν τον ανώτατο ετήσιο προϋπολογισμό του καθεστώτος εκρίζωσης για την αμπελουργική περίοδο 2009/10, που ανέρχεται σε 334 εκατομμύρια ευρώ, σύμφωνα με το παράρτημα Δ του εν λόγω κανονισμού. Για τον λόγο αυτό, πρέπει να καθοριστεί ενιαίο ποσοστό αποδοχής των κοινοποιηθέντων ποσών.
(2)
Η Βουλγαρία, η Τσεχική Δημοκρατία και το Λουξεμβούργο κοινοποίησαν, σύμφωνα με το άρθρο 85ιθ παράγραφος 2 του κανονισμού (ΕΚ) αριθ. 1234/2007, επιλέξιμες αιτήσεις για έκταση κάτω των 50 εκταρίων. Συνεπώς, απαλλάσσονται από την εφαρμογή ενιαίου ποσοστού αποδοχής σύμφωνα με το άρθρο 71 παράγραφος 3 του κανονισμού (ΕΚ) αριθ. 555/2008 της Επιτροπής, της 27ης Ιουνίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 479/2008 του Συμβουλίου για την κοινή οργάνωση της αμπελουργικής αγοράς όσον αφορά τα προγράμματα στήριξης, τις συναλλαγές με τρίτες χώρες, το δυναμικό παραγωγής και τους ελέγχους στον αμπελουργικό τομέα (2).
(3)
Για λόγους σαφήνειας, είναι σκόπιμο να καθοριστεί επίσης η αναλυτική κατανομή, ανά οικείο κράτος μέλος, του ετήσιου προϋπολογισμού του καθεστώτος εκρίζωσης.
(4)
Ο κανονισμός (ΕΚ) αριθ. 1123/2008 της Επιτροπής, της 12ης Νοεμβρίου 2008, για τον καθορισμό ενιαίου ποσοστού αποδοχής των ποσών που κοινοποιούν τα κράτη μέλη στην Επιτροπή όσον αφορά τις αιτήσεις για την πριμοδότηση εκρίζωσης (3), κατέστη άνευ αντικειμένου στο τέλος της αμπελουργικής περιόδου 2008/09. Για τον λόγο αυτό πρέπει να καταργηθεί.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι αιτήσεις για πριμοδότηση εκρίζωσης που κοινοποιήθηκαν στην Επιτροπή για την αμπελουργική περίοδο 2009/10 βάσει του άρθρου 85ιθ παράγραφος 2 του κανονισμού (ΕΚ) αριθ. 1234/2007 γίνονται αποδεκτές για το 50,125 % των ποσών που αφορούν οι εν λόγω αιτήσεις.
Τα δημοσιονομικά όρια για τα οικεία κράτη μέλη καθορίζονται στο παράρτημα του παρόντος κανονισμού.
Άρθρο 2
Ο κανονισμός (ΕΚ) αριθ. 1123/2008 καταργείται.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται για την αμπελουργική περίοδο 2009/10.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Νοεμβρίου 2009.

Labels: 18
15
6